‘Renosterstroper’ in Krugerwildtuin doodgeskietArgieffotoŉ Vermeende renosterstroper is in die Krugerwildtuin doodgeskiet, het die polisie in Limpopo Sondag gesê. Argieffoto Brig. Hangwani Mulaudzi, woordvoerder van die polisie, het gesê daar het Saterdag ŉ skietery tussen SANParke-veldwagters en drie mans uitgebreek. “Die veldwagters het die drie mans in Punda Maria opgemerk en beveel om stil te hou. Die mans het glo op die veldwagters losgebrand en die veldwagters het teruggevuur,” het hy gesê. Een van die mans is op die toneel dood en nog ŉ man is in die knie en kuit gewond. “Die ander verdagte het homself oorgegee en is in hegtenis geneem. Ons het op ŉ jaggeweer, ŉ byl, ŉ mes en drie selfone beslag gelê,” het hy gesê. Volgens Mulaudzi het die oorledene ŉ Mosambiekse weermaguniform aangehad terwyl die ander twee SANParke-drag aangehad het. Die twee verdagtes sal onder meer tereg staan op aanklagte van renosterstropery, poging tot moord, betreding en die besit van ongelisensieerde vuurwapens. Klik hier om vorige berigte oor renosterstropery te lees.